Immigrasiebeampte vas wat glo omkoopgeld eis(Argieffoto) Talle aanklagte staar ŉ immigrasiebeampte by die departement van binnelandse sake se kantoor in Postmasburg in die Noord-Kaap in die gesig omdat hy glo omkoopgeld van onwettige immigrante geëis het. Die Valke het Thapelo Mogashoa (36) Woensdag in hegtenis geneem. Hy word daarvan beskuldig dat hy onder meer omkoopgeld by immigrante geëis het nadat hulle aangekeer is, in ruil vir hul vrylating voordat hulle gedeporteer sou word. Nomthandazo Mnisi, woordvoerder van die Valke, sê ŉ buitelander – die klaer – is in Junie 2019 saam met ander onwettige immigrante in hegtenis geneem weens beweerde probleme met hul verblyfdokumente. Die klaer is later vrygelaat nadat daar vasgestel is dat hy wel wettig in die land is. Die ander onwettige immigrante het in aanhouding gebly hangende ŉ uitspraak van die landdroshof op Postmasburg. Die buitelanders is eindelik met R600 beboet en sou, nadat hulle die boete betaal het, gedeporteer word tensy hulle hul dokumente in orde kry. Mogashoa het na bewering van die geleentheid gebruik gemaak om R7 500 van twee immigrante te eis in ruil vir hul vrylating voordat hulle gedeporteer sou word. “Hy het glo ook ŉ werkgewer van die klaer genader, hom daarvan beskuldig dat hy geld aan die werker skuld en gedreig om hom in hegtenis te neem. Die werkgewer het die bewerings ontken waarna die verdagte R3 000 by hom geëis het om sy voertuig te herstel,” sê Mnisi. Die saak is by die Valke aangemeld en Mogashoa is gister in hegtenis geneem. Mogashoa het intussen reeds vlugtig in die plaaslike landdroshof verskyn waar hy op borgtog van R1 000 vrygelaat is. Die saak is uitgestel tot 5 Maart vir verdere ondersoek.